題九華山
作者：譚銖
朝代：唐

paragraphs: 憶聞九華山，尚在童稚年。
浮沈任名路，窺仰會無緣。
罷職池陽時，復遭迎送牽。
因茲契誠願，矚望枕席前。
況值春正濃，氣色無不全。
或如碧玉靜，或似青靄鮮。
或接白雲堆，或暎紅霞天。
呈姿既不一，變態何啻千。
巍峩本無動，崇峻性豈偏。
外景自隱隱，潛虛固幽玄。
我來暗凝情，務道志更堅。
色與山異性，性併山亦然。
境變山不動，性存形自遷。
自遷不阻俗，自定不失賢。
浮華與朱紫，安可迷心田。